CELEX: 32014H0729(01)
Language: mt
Date: 2014-07-08 00:00:00
Title: Rakkomandazzjoni tal-Kunsill tat-8 ta' Lulju 2014 dwar il-programm nazzjonali ta' riforma tal-Belġju għall-2014 u li twassal opinjoni tal-Kunsill dwar il-programm ta' stabbiltà tal-Belġju għall-2014

29.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 247/1
            
         RAKKOMANDAZZJONI TAL-KUNSILL
   tat-8 ta' Lulju 2014
   dwar il-programm nazzjonali ta' riforma tal-Belġju għall-2014 u li twassal opinjoni tal-Kunsill dwar il-programm ta' stabbiltà tal-Belġju għall-2014
   2014/C 247/01
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika (1), u b'mod partikolari l-Artikolu 5(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b'mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni mal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat għall-Protezzjoni Soċjali,
   Wara li kkunsidra l-opinjoni tal-Kumitat għall-Politika Ekonomika,
   Billi:
   
               (1)
            
            
               Fis-26 ta' Marzu 2010, il-Kunsill Ewropew qabel mal-proposta tal-Kummissjoni biex tiġi mnedija strateġija ġdida għat-tkabbir u l-impjiegi, Ewropa 2020, ibbażata fuq koordinazzjoni msaħħa tal-politiki tal-ekonomija, li tiffoka fuq il-punti ewlenin fejn hija meħtieġa azzjoni sabiex jissaħħaħ il-potenzjal tal-Ewropa għal tkabbir sostenibbli u kompetittività.
            
         
               (2)
            
            
               Fit-13 ta' Lulju 2010, il-Kunsill, abbażi tal-proposti tal-Kummissjoni, adotta Rakkomandazzjoni dwar il-linji gwida ġenerali għall-politiki ekonomiċi għall-Istati Membri u l-Unjoni (mill-2010 sal-2014) u, fil-21 ta' Ottubru 2010, huwa adotta deċiżjoni dwar il-linji gwida għall-politiki tal-impjiegi tal-Istati Membri (3), li flimkien jiffurmaw il-“linji gwida integrati”. L-Istati Membri kienu mistiedna sabiex jikkunsidraw il-linji gwida integrati fil-politiki ekonomiċi u tal-impjiegi tagħhom.
            
         
               (3)
            
            
               Fid-29 ta' Ġunju 2012, il-Kapijiet ta' Stat jew tal-Gvern tal-Istati Membri ddeċidew fuq Patt għal Tkabbir u Impjiegi, li jipprovdi qafas koerenti għal azzjoni fil-livell nazzjonali, fil-livell tal-UE u fil-livell taż-żona tal-euro bl-użu tal-pressjonijiet, strumenti u politiki kollha possibbli. Huma ddeċidew fuq azzjoni li għandha tittieħed fuq il-livell tal-Istati Membri, fejn b'mod partikolari esprimew l-impenn sħiħ tagħhom biex jiksbu l-objettivi tal-istrateġija Ewropa 2020 u biex jimplimentaw ir-rakkomandazzjonijiet speċifiċi għall-pajjiżi.
            
         
               (4)
            
            
               Fit-9 ta' Lulju 2013, il-Kunsill adotta Rakkomandazzjoni (4) dwar il-Programm Nazzjonali ta' Riforma tal-Belġju għall-2013 u ta l-opinjoni tiegħu dwar il-Programm ta' Stabbiltà aġġornat tal-Belġju għall-perijodu 2012-2016. Fil-15 ta' Novembru 2013, b'konformità mar-Regolament (UE) Nru 473/2013 tal-Parlament Ewropew u tal-Kunsill (5), il-Kummissjoni ppreżentat l-opinjoni tagħha dwar l-abbozz ta' pjan baġitarju tal-Belġju għall-2014.
            
         
               (5)
            
            
               Fit-13 ta' Novembru 2013, il-Kummissjoni adottat l-Istħarriġ Annwali dwar it-Tkabbir, li jimmarka l-bidu tas-Semestru Ewropew 2014 għall-koordinazzjoni tal-politika ekonomika. Barra minn hekk, fit-13 ta' Novembru 2013, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, fejn identifikat il-Belġju bħala wieħed mill-Istati Membri li fil-konfront tiegħu kien ser isir rieżami fil-fond.
            
         
               (6)
            
            
               Fl-20 ta' Diċembru 2013, il-Kunsill Ewropew approva l-prijoritajiet li jiżguraw stabbiltà finanzjarja, konsolidament fiskali u azzjoni biex jissaħħaħ it-tkabbir. Il-Kunsill enfasizza l-ħtieġa li jissokta l-konsolidament fiskali differenzjat u favur it-tkabbir, sabiex il-kondizzjonijiet ta' self għall-ekonomija jerġgħu lura għan-normal, jiġu promossi t-tkabbir u l-kompetittività, jiġu trattati l-qgħad u l-konsegwenzi soċjali tal-kriżi, u biex l-amministrazzjoni pubblika tiġi modernizzata.
            
         
               (7)
            
            
               Fil-5 ta' Marzu 2014, il-Kummissjoni ppubblikat ir-riżultati tar-rieżami fil-fond tagħha għall-Belġju, skont l-Artikolu 5 tar-Regolament (UE) Nru 1176/2011. Skont l-analiżi tal-Kummissjoni jiġi konkluż li l-Belġju jkompli għaddej minn żbilanċi makroekonomiċi, li jirrikjedu monitoraġġ u azzjoni ta' politika. B'mod partikolari, l-iżviluppi fir-rigward tal-kompetittività esterna tal-oġġetti jkomplu jingħataw attenzjoni minħabba li deterjorament persistenti jista' jhedded l-istabbiltà makroekonomika.
            
         
               (8)
            
            
               Fit-30 ta' April 2014, il-Belġju ppreżenta l-Programm Nazzjonali ta' Riforma għall-2014 tiegħu kif ukoll il-Programm ta' Stabbiltà għall-2014. Biex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.
            
         
               (9)
            
            
               L-objettiv tal-istrateġija baġitarja msemmi fil-Programm ta' Stabbiltà 2014 huwa li jintlaħaq kemm baġit bilanċjat f'termini strutturali sal-2016 kif ukoll l-objettiv tat-terminu medju fis-sena ta' wara. Il-Programm ta' Stabbiltà jikkonferma l-objettiv preċedenti tat-terminu medju ta' 0,75 % tal-PDG, li jirrifletti l-objettivi tal-Patt ta' Stabbiltà u Tkabbir, iżda t-twettiq tiegħu jiġi pospost għall-2017, sena wara s-sena tal-mira stipulata fil-Programm ta' Stabbiltà tas-sena li għaddiet. Il-progress annwali ppjanat lejn l-objettiv tat-terminu medju huwa konformi mal-aġġustament mitlub mill-Patt ta' Stabbiltà u Tkabbir. Skont il-Programm ta' Stabbiltà, il-valur referenzjarju tan-nefqa jintlaħaq matul il-perijodu tal-programm. Id-dejn ta' 101,5 % tal-PDG fl-2013 huwa aktar mill-valur referenzjajru tat-Trattat jiġifieri 60 % tal-PDG, u skont il-Programm ta' Stabbiltà huwa mistenni li fl-2017 jonqos b'mod gradwali għal 93 % tal-PDG. Inġenerali, l-objettivi tal-Programm ta' Stabbiltà huma konformi mar-rekwiżiti tal-Patt ta' Stabbiltà u Tkabbir. Ix-xenarju makroekonomiku li jappoġġa l-previżjonijiet baġitarji fil-Programm ta' Stabbiltà, li tħejjew minn istituzzjoni indipendenti (l-Uffiċċju Federali tal-Ippjanar), huwa plawsibbli. Il-previżjonijiet ta' tkabbir huma qrib il-previżjonijiet tat-tbassir tar-rebbiegħa 2014 tas-servizzi tal-Kummissjoni. Il-perkors fiskali għadu mhuwiex appoġġat minn miżuri. It-tbassir tal-Kummissjoni ma juri l-ebda titjib fl-2014 iżda deterjorament strutturali fl-2015 skont l-assunzjoni normali ta' ebda bidla fil-politika. Dan ipoġġi t-twettiq tal-miri f'riskju u jista' jwassal għal devjazzjoni sinifikanti mill-aġġustament lejn l-objettiv tat-terminu medju matul l-2014-15. Barra minn hekk, skont it-tbassir tal-Kummissjoni, il-Belġju mhux se jkun konformi mar-regola tad-dejn kemm fl-2014 kif ukoll fl-2015. Abbażi tal-valutazzjoni tiegħu tal-Programm ta' Stabbiltà u t-tbassir tal-Kummissjoni, skont ir-Regolament (KE) Nru 1466/97, l-opinjoni tal-Kunsill hija li l-Belġju wassal id-defiċit tiegħu ġenerali tal-gvern b'mod sostenibbli għal anqas minn 3 % tal-PDG fl-2013, iżda mill-2014 jinsab f'riskju ta' devjazzjoni sinifikanti mir-rekwiżiti tal-parti preventiva.
            
         
               (10)
            
            
               Il-Belġju għamel progress sostanzjali bl-introduzzjoni tal-arranġamenti ta' koordinazzjoni strutturali. Ftehim ta' Kooperazzjoni dwar Koordinazzjoni Fiskali li ġie konkluż fit-tmiem tal-2013 jintroduċi regola ta' bilanċ baġitarju strutturali (definita skont l-objettiv tat-terminu medju) fuq livell ta' gvern ġenerali kif mitlub mill-Patt Fiskali. Barra minn hekk, dan jifformalizza l-prattika ta' koordinazzjoni stabbilita billi jagħmel (i) ir-rwol tal-“Kumitat Konsultattiv” intergovernattiv fil-proċess uffiċjali u (ii) ir-rwol tal-Kunsill Għoli tal-Finanzi aktar espliċitu. Barra dan, il-Ftehim ibassar tisħiħ tar-rwol tal-monitoraġġ tal-Kunsill Għoli permezz tal-introduzzjoni ta' mekkaniżmu ta' korrezzjoni espliċitu f'każ ta' devjazzjoni sinifikanti mill-miri stipulati. Arranġamenti ulterjuri jistgħu jkunu meħtieġa biex wara l-2014 il-miri jsiru vinkolanti.
            
         
               (11)
            
            
               Filwaqt li l-Belġju riċentement irnexxielu jnaqqas iż-żieda fir-rata tad-dejn pubbliku, il-piż tad-dejn pubbliku ta' 101,5 % tal-PDG huwa għoli u hemm responsabbiltajiet sostanzjali u obbligazzjonijiet futuri mill-impenji għall-pensjonijiet. Jekk dawn għandhom jiġu koperti filwaqt li jinżamm livell ta' għajxien għoli, l-iżviluppi tal-kosti baġitarji futuri jridu jinżammu taħt kontroll, ir-rati tal-attivitajiet u l-impjiegi għandhom jiżdiedu; u l-kompetittività internazzjonali trid tkun aħjar. F'kull qasam minn dawn, il-Belġju jkompli jiffaċċa sfidi importanti. Minkejja li l-Belġju ħa l-passi meħtieġa fid-direzzjoni t-tajba li se jħallu l-effetti fis-snin li ġejjin, aktar azzjoni ambizzjuża se tkun meħtieġa, aktar u aktar minħabba li r-riformi qed jinħolqu wkoll fost sħab kummerċjali.
            
         
               (12)
            
            
               Il-livell tat-taxxa globali fil-Belġju huwa fost l-ogħla fl-Unjoni u l-piż tat-taxxa għandu inklinazzjoni b'mod sostanzjali lejn ix-xogħol, li jirriżulta f'wieħed mill-akbar porzjon ta' taxxa fl-Unjoni. Numru ta' karatteristiċi speċifiċi tas-sistema tat-taxxa jinvolvu ħsara fl-ambjent, bħat-trattament fiskali tal-karozzi tal-kumpaniji. Ittieħdu xi miżuri mmirati sabiex jitnaqqsu l-kosti lavorattivi għal gruppi speċifiċi u titnaqqas id-differenza bejn il-pagi gross u netti li jinsabu fl-aħħar fl-iskala tal-pagi. Madankollu, ma kien hemm l-ebda bidla tal-piż tat-taxxa lejn bażijiet li huma anqas detrimentali għat-tkabbir. L-ewwel ħsibijiet dwar riforma tat-taxxa komprensiva biex tiffaċilita t-twettiq tas-sostenibbiltà tal-finanzi pubbliċi, tappoġġa l-kompetittività u t-tkabbir tal-impjiegi, u tħares l-ambjent, ġew imnedija. Riforma komprensiva tat-taxxa bħal din tkun teħtieġ li tinvolvi tbegħid tat-taxxi mix-xogħol, simplifikazzjoni tas-sistema fiskali, żieda fl-effiċjenza tal-VAT, twessiegħ tal-bażijiet tat-taxxa, tnaqqis tan-nefqiet fuq it-taxxa, tneħħija tal-lakuni leġislattivi u l-eliminazzjoni ta' sussidji li jagħmlu ħsara ambjentali.
            
         
               (13)
            
            
               Il-Belġju jiffaċċa impatt previst sinifikanti ħafna mit-tixjiħ tal-popolazzjoni, bl-ispejjeż tat-tixjiħ maħsuba li jiżdiedu b'aktar minn 8 % tal-PDG bejn l-2010 u l-2060, b'mod partikolari mill-pensjonijiet u l-kura fit-tul. Ir-riforma tas-sigurtà soċjali għall-anzjani li ngħatat bidu reċentement hija maħsuba li jkollha impatt pożittiv fuq l-impjieg tagħhom. Madankollu, minħabba l-kobor tal-isfida, jeħtieġ li jkun hemm aktar sforzi biex tinkiseb sostenibbiltà fiskali. Dawn iridu jikkunsidraw il-ħtieġa biex tinżamm l-adegwatezza tal-iskemi tas-sigurtà soċjali għall-anzjanità. Miżuri huma meħtieġa biex ikun hemm rabta bejn l-età tal-irtirar mal-iżviluppi tal-istennija tal-għomor, biex titnaqqas id-differenza bejn l-età tal-irtirar statutorja u effettiva, u titjieb il-kosteffettività tan-nefqa pubblika fuq il-kura fit-tul.
            
         
               (14)
            
            
               Il-Belġju jiffaċċja nuqqas kbir ta' utilizzazzjoni tax-xogħol. Ir-rati tal-attività u l-impjiegi huma anqas mill-medja tal-UE u staġnati, filwaqt li l-qgħad fit-tul bħala perċentwal tal-qgħad totali jibqa' għoli. Fil-maġġoranza tal-każijiet, il-porzjon il-kbir ta' taxxa fuq ix-xogħol, permezz tal-interazzjoni mas-sistema tal-benefiċċji, joħloq qgħad sinifikanti u nases ta' inattività għall-parti l-kbira tal-kategoriji tal-ħaddiema. Filwaqt li ttieħdet azzjoni sabiex jitnaqqsu n-nases tal-qgħad għall-persuni b'pagi baxxi, in-nassa kibret għall-parti l-kbira tal-kategoriji u n-nases ta' inattività jibqgħu jinxterdu. Minħabba li l-kosti lavorattivi jibqgħu għoljin, il-politiki ta' reklutaġġ għandhom tendenza li jnaqqsu r-riskji u jippenalizzaw lil min ikun barra mis-sistema bħaż-żgħażagħ, il-ħaddiema bi ftit kompetenzi professjonali u n-nies li jkunu ġejjin minn kuntest ta' migrazzjoni, li, flimkien mal-ħaddiema anzjani, juru rati ta' parteċipazzjoni fis-suq tax-xogħol ħafna anqas mill-medja tal-UE. Il-protezzjoni msaħħa għal min ikun fis-sistema fejn it-tibdil tal-impjieg jinvolvi telf tal-intitolamenti (pereż. drittijiet għal danni, irtirar bikri, benefiċċji għall-anzjanità), tiskoraġġixxi l-mobbiltà professjonali bejn l-impjiegi u s-setturi. Inerzja bħal din tagħmel il-politiki attivi tas-suq tax-xogħol fil-Belġju relattivament ineffiċjenti u twassal għal sitwazzjoni fejn ir-rata għolja ta' qgħad f'ċerti oqsma u setturi tkun teżisti flimkien ma' swieq tax-xogħol stretti u nuqqasijiet ta' ħiliet li jxekklu t-tkabbir f'oħrajn. Il-qgħad fost iż-żgħażagħ żdied b'mod sinifikanti matul is-sena li għaddiet, b'differenzi kbar bejn ir-reġjuni u l-gruppi. L-indirizzar tal-problema strutturali tad-differenzi tal-ħiliet irid jimxi flimkien mal-ġlieda kontra l-problema persistenti tat-tluq bikri mill-iskola u ż-żgħażagħ li jitilqu mill-iskola mingħajr kwalifiki. Is-sitt riforma statali toffri l-opportunità biex titjieb l-effiċjenza u jiġu indirizzati l-politiki tal-impjiegi, bil-kondizzjoni li l-kooperazzjoni bejn il-livell federali u dak reġjonali jkun l-aħjar possibbli.
            
         
               (15)
            
            
               Il-Belġju jkompli jgħaddi minn kompetittività li qed tmur għall-agħar, inkluż fir-rigward ta' aspetti mhux marbutin ma' kosti. B'mod partikolari, il-kapaċità tal-manifattura li tikkompeti internazzjonalment qed tiddgħajjef, li jiġi rifless fil-marġini li qed jonqsu għall-produtturi u fil-qerda tal-impjiegi. Il-Belġju tradizzjonalment iddependiet fuq l-indiċjar tal-pagi biex iżżomm il-kapaċità tal-akkwist. Madankollu, il-qabża tal-limitu fit-tkabbir tal-pagi totali ġiet ikkoreġuta tard u b'mod insuffiċjenti. Barra minn hekk, in-norma ċentrali tal-pagi mhux dejjem tippermetti għal żviluppi settorjali fil-produttività u li l-kondizzjonijiet tas-suq tax-xogħol jiġu riflessi b'mod adegwat. Għaldaqstant, il-pagi kibru aktar mill-produttività, li wassal għal telf ta' impjiegi u kompetittività. B'konsultazzjoni mas-sħab soċjali u skont il-prattika nazzjonali, il-Belġju jkun jeħtieġ jagħmel riforma tas-sistema tiegħu tal-formazzjoni tal-pagi sabiex jippermetti għal dispersjoni settorjali tal-pagi akbar u biex il-pagi jkunu allinjati aħjar mal-iżviluppi tal-produttività. Il-prezzijiet fis-settur tal-bejgħ bl-imnut jibqgħu 'l fuq mill-medja tal-pajjiżi ġirien, filwaqt li r-restrizzjonijiet fis-servizzi professjonali jimpedixxu l-iżvilupp ta' mudelli ta' negozju innovattivi u jrażżnu l-investiment. It-tariffi ta' distribuzzjoni għall-elettriku jibqgħu l-ogħla fl-Ewropa u r-reġjonalizzazzjoni ppjanata tagħhom żżid l-inċertezza fir-rigward tal-evoluzzjoni futura tal-kosti ta' distribuzzjoni għall-utenti aħħarin minħabba li t-tariffa ffriżata kurrenti ma tkoprix il-kosti ta' distribuzzjoni li qed jiżdiedu. Jekk il-Belġju se jżomm pagi għoljin u fl-istess ħin joħloq impjiegi ġodda, dan irid jipproduċi u jbigħ oġġetti aktar sofistikati u b'valur miżjud ogħla fis-swieq tad-dinja minn dawk li qed jipproduċi bħalissa. Fil-Belġju hemm nuqqas ta' kumpaniji li jikbru b'mod rapidu f'setturi innovattivi. L-appoġġ innovattiv huwa żviluppat sew u jkopri ċ-ċiklu sħiħ ta' innovazzjoni iżda sar kumpless u frammentat. It-tkabbir ta' attivitajiet b'valur miżjud għoli ta' spiss jixxekkel min-nuqqas ta' riżorsi umani bi kwalifiki suffiċjenti.
            
         
               (16)
            
            
               Huwa mistenni li l-Belġju jonqos milli jilħaq il-mira ta' tnaqqis tiegħu ta' 15 % għall-emissjonijiet ta' gass serra fis-setturi mhux koperti mis-sistema tal-UE għan-negozjar ta' emissjonijiet sal-2020, tal-inqas mhux mingħajr ma jiddependi fuq il-mekkaniżmi ta' flessibbiltà. Filwaqt li qed jittieħdu ċerti inizjattivi, jidher li dawn għandhom nuqqas ta' direzzjoni koerenti u l-impatt globali tal-miżuri li jnaqqsu l-emissjonijiet, b'mod partikolari mis-settur tat-trasport u l-kostruzzjoni, jibqa' mhux ċar. It-tnaqqis tal-VAT fuq l-elettriku jista' jkompli jfixkel l-isforzi f'dan ir-rigward. In-negozjati dwar ftehim ta' kooperazzjoni u kondiviżjoni tal-piżijiet bejn l-istat federali u r-reġjuni ma wasslux għal distribuzzjoni ċara tal-isforzi. Il-konġestjoni tat-toroq qed tpoġġi piż sinifikanti fuq l-ekonomija Belġjana, meta mqabbla mal-parti l-kbira tal-pajjiżi l-oħra. Is-severità tal-problema tirrikjedi rispons komprensiv ta' politika li jqis il-potenzjal tal-imposti differenzjati skont il-ħin tal-konġestjoni, jagħmel rieżami tat-trattament favorevoli tat-taxxa tal-użu privat tal-karozzi tal-kumpaniji u l-karti tal-karburant u li jżid l-effiċjenza tat-trasport pubbliku.
            
         
               (17)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Belġju. Hija vvalutat il-Programm Nazzjonali ta' Riforma u l-Programm ta' Stabbiltà. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fil-Belġju, iżda wkoll il-konformità tagħhom mar-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika kumplessiva tal-Unjoni billi jiġi pprovdut kontribut fil-livell tal-UE għad-deċiżjonijiet nazzjonali tal-ġejjieni. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet minn (1) sa (6) hawn taħt.
            
         
               (18)
            
            
               Fid-dawl ta' din il-valutazzjoni, il-Kunsill eżamina l-Programm ta' Stabbiltà, u l-opinjoni tiegħu (6) hija riflessa b’mod partikolari fir-rakkomandazzjoni (1) ta' hawn taħt.
            
         
               (19)
            
            
               Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tagħha skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet (2), (4), u (5) hawn taħt.
            
         
               (20)
            
            
               Fil-kuntest tas-Semestru Ewropew, il-Kummissjoni wettqet ukoll analiżi tal-politika ekonomika fiż-Żona tal-Euro kollha kemm hi. Fuq din il-bażi, il-Kunsill ħareġ rakkomandazzjonijiet speċifiċi indirizzati lill-Istati Membri li l-munita tagħhom hija l-euro (7) Bħala pajjiż li l-munita tiegħu hija l-euro, il-Belġju għandu wkoll jiżgura l-implimentazzjoni sħiħa u f’waqtha ta' dawk ir-rakkomandazzjonijiet,
            
         JIRRAKKOMANDA li l-Belġju jieħu azzjoni matul il-perijodu 2014-2015 sabiex:
   
               1.
            
            
               Wara l-korrezzjoni tad-defiċit eċċessiv, isaħħaħ il-miżuri baġitarji għall-2014 fid-dawl tad-differenza emerġenti ta' 0,5 % tal-PDG abbażi tat-tbassir tar-rebbiegħa tas-servizzi tal-Kummissjoni għall-2014, li jindika riskju tad-devjazzjoni sinifikanti mqabbel mar-rekwiżiti parti preventiva tal-Patt ta' Stabbiltà u Tkabbir. Fl-2015, isaħħaħ b'mod sinifikanti l-istrateġija baġitarja biex jiżgura l-aġġustament mitlub ta' 0,6 % tal-PDG lejn l-objettiv tat-terminu medju, li jkun jiżgura wkoll konformità mar-regola tad-dejn. Minn hemm 'il quddiem, sakemm l-objettiv tat-terminu medju jintlaħaq, ikompli l-aġġustament strutturali annwali ppjanat lejn l-objettiv tat-terminu medju, b'konformità mar-rekwiżit ta' aġġustament strutturali annwali ta' mill-anqas 0,5 % tal-PDG, u aktar f'kondizzjonijiet ekonomiċi xierqa jew jekk meħtieġ jiżgura li r-regola tad-dejn tintlaħaq sabiex tpoġġi l-proporzjon għoli tad-dejn tal-gvern ġenerali fit-triq ta' tnaqqis sostnut. Jiżgura kontribuzzjoni bilanċjata mil-livelli kollha tal-gvern għat-twettiq tar-regoli fiskali inkluż ir-regola ta' bilanċ baġitarju strutturali, permezz ta' strument vinkolanti bi tqassim espliċitu tal-miri f'perspettiva ta' ppjanar tat-terminu medju.
            
         
               2.
            
            
               Jtejjeb il-bilanċ u l-korrettezza tas-sistema fiskali globali u jħejji riforma komprensiva tat-taxxa li tippermetti tbegħid tat-taxxi mix-xogħol, bażijiet aktar favur it-tkabbir, simplifikazzjoni tas-sistema fiskali, tneħħija tal-lakuni, żieda fl-effiċjenza tal-VAT, twessiegħ tal-bażijiet tat-taxxa, tnaqqis tan-nefqiet fuq it-taxxa u l-eliminazzjoni ta' sussidji li jagħmlu ħsara ambjentali.
            
         
               3.
            
            
               Jikkontrolla t-tkabbir fin-nefqa pubblika futura marbuta mat-tixjiħ, b'mod partikolari mill-pensjonijiet u l-kura fit-tul, billi jiżdiedu l-isforzi biex titnaqqas id-differenza bejn l-età ta' rtirar statutorja u effettiva, jitmexxa 'l quddiem it-tnaqqis tal-possibiltajiet ta' rtirar bikri, jiġi promoss it-tixjiħ attiv, tiġi allinjata l-età tal-irtirar għat-tibdil fl-istennija tal-għomor, u tittejjeb il-kosteffettività tan-nefqa pubblika fuq il-kura fit-tul.
            
         
               4.
            
            
               Tiżdied il-parteċipazzjoni fis-suq tax-xogħol, b'mod partikolari billi jitnaqqsu d-diżinċentivi finanzjarji għax-xogħol, jiżdied l-aċċess tas-suq tax-xogħol għal gruppi żvantaġġati bħaż-żgħażagħ u n-nies li ġejjin minn kuntest ta' migrazzjoni, titjieb il-mobbiltà professjonali u l-indirizzar tan-nuqqas u d-differenzi fil-ħiliet kif ukoll it-tluq bikri mill-iskola. Isaħħaħ is-sħubija tal-awtoritajiet pubbliċi, is-servizzi pubbliċi ta' impjiegi u l-istituzzjonijiet edukattivi biex jiġi pprovdut appoġġ bikri u personalizzat għaż-żgħażagħ, fil-pajjiż kollu.
            
         
               5.
            
            
               Jerġa' jikseb lura l-kompetittività billi jkompli r-riforma tas-sistema tal-iffissar tal-pagi, inkluż l-indiċjar tal-pagi, b'konsultazzjoni mas-sħab soċjali u skont il-prattika nazzjonali, biex jiżgura li l-evoluzzjonijiet tal-pagi jirriflettu l-iżviluppi tal-produttività fuq livell settorjali u/jew tal-kumpaniji, kif ukoll iċ-ċirkostanzi ekonomiċi u biex jipprovdi għal korrezzjonijiet awtomatiċi effettivi meta jkun meħtieġ; billi jsaħħaħ il-kompetizzjoni fis-settur tal-bejgħ bl-imnut, jneħħi r-restrizzjonijiet żejda fis-servizzi, inkluż is-servizzi professjonali u jindirizza r-riskju ta' aktar żidiet fil-kosti ta' distribuzzjoni tal-enerġija; billi jippromwovi innovazzjoni permezz ta' skemi ta' inċentivi simplifikati u anqas ostakoli amministrattivi; u jkompli l-edukazzjoni kkoordinata u l-politiki ta' taħriġ li jindirizzaw id-differenzi mifruxa fil-ħiliet u d-disparitajiet reġjonali fit-tluq bikri mill-iskola.
            
         
               6.
            
            
               Jiżgura li l-miri tal-2020 biex jitnaqqsu l-emissjonijiet ta' gass serra mill-attivitajiet li mhumiex tal-ETS jintlaħqu, b'mod partikolari fir-rigward tal-kostruzzjoni u t-trasport. Jiżgura li l-kontribuzzjoni tat-trasport tiġi allinjata mal-objettiv li titnaqqas il-konġestjoni fit-toroq. Jaqbel dwar distribuzzjoni ċara tal-isforzi u l-piżijiet bejn l-entitajiet federali u reġjonali.
            
         
      Magħmul fi Brussell, it-8 ta’ Lulju 2014.
      
         
            Għall-Kunsill
         
         
            Il-President
         
         P. C. PADOAN
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Jinżammu għall-2014 bid-Deċiżjoni tal-Kunsill 2014/322/UE tat-6 ta' Mejju 2014 dwar il-linji gwida għall-politika tal-Istati Membri dwar l-impjiegi għall-2014 (ĠU L 165, 4.6.2014, p. 49).
   
      (4)  ĠU C 217, 30.7.2013, p. 5.
   
      (5)  Regolament (UE) Nru 473/2013 tal-Parlament Ewropew u tal-Kunsill tal-21 ta' Mejju 2013 dwar dispożizzjonijiet komuni għall-monitoraġġ u l-valutazzjoni tal-abbozzi tal-pjani baġitarji u l-iżgurar tal-korrezzjoni tad-defiċit eċċessiv tal-Istati Membri fiż-żona tal-euro (ĠU L 140, 27.5.2013, p.11).
   
      (6)  Taħt l-Artikolu 5(2) tar-Regolament (KE) Nru 1466/97.
   
      (7)  Ara paġna 141 ta’ dan il-Ġurnal Uffiċjali.